ธปท.ชี้น้ำท่วมภาคใต้กระทบเศรษฐกิจน้อย
ธปท.ประเมินเบื้องต้นน้ำท่วมใต้ 10 วันกระทบต่อเศรษฐกิจไทยไม่รุนแรง ชี้การบริโภค การบริจาค และเงินช่วยเหลือจากภาครัฐช่วยชดเชยได้
11 ม.ค. 2560

ธปท.ประเมินเบื้องต้นน้ำท่วมใต้ 10 วันกระทบต่อเศรษฐกิจไทยไม่รุนแรง ชี้การบริโภค การบริจาค และเงินช่วยเหลือจากภาครัฐช่วยชดเชยได้
นางสุรีรัตน์ ลัคนานิตย์ ผู้อำนวยการอาวุโส สำนักงานภาคใต้ ธนาคารแห่งประเทศไทย (ธปท.) เปิดเผยถึงผลการประเมินผลกระทบเบื้องต้นกรณีเกิดอุทกภัยในพื้นที่ภาคใต้ ในช่วงวันที่ 1-10 ม.ค. 2560 ซึ่งมี 11 จังหวัดได้รับผลกระทบ ดังนี้
1.สถานการณ์น้ำท่วมภาคใต้ในครั้งนี้ ส่งผลกระทบต่อทรัพย์สินและต่อครัวเรือนในวงกว้าง โดย ธปท. คงติดตามสถานการณ์น้ำท่วมและความเดือดร้อนของประชาชนอย่างใกล้ชิด ทั้งนี้ สถาบันการเงินที่ปิดดำเนินการในช่วงก่อน เริ่มกลับมาให้บริการตามปกติ สำหรับความเสียหายในภาพรวมคงต้องใช้เวลาสักระยะหนึ่ง 
2. ผลกระทบระยะสั้น ส่วนใหญ่เป็นผลกระทบในภาคเกษตร โดยเฉพาะยางพารา เนื่องจากชาวสวนยางไม่สามารถกรีดยางได้ ทั้งพื้นที่น้ำท่วมและพื้นที่ที่ฝนตกหนัก คิดเป็นสัดส่วนประมาณ 75% ของพื้นที่สวนยางภาคใต้ทั้งหมด คาดว่าผลผลิตยางในเดือนม.ค.ปีนี้น่าจะลดลงประมาณ 20% เมื่อเทียบช่วงเดียวกันปีก่อน
สำหรับปาล์มน้ำมัน ไม่สามารถเก็บผลผลิตปาล์มได้ และผลผลิตที่เก็บได้ก็มีอัตราการให้น้ำมันลดลง ด้านผลผลิตกุ้งได้รับผลกระทบไม่มาก เนื่องจากเกษตรกรชะลอการลงลูกกุ้งตั้งแต่ปลายปี 2559 เพราะเป็นช่วงมรสุม
ด้านการท่องเที่ยว ธปท.ประเมินว่าได้รับผลกระทบไม่มาก โดยเกาะสมุย จ.สุราษฎร์ธานี มีนักท่องเที่ยวยกเลิกการจอง(booking) ในช่วงนี้บ้าง ขณะที่การท่องเที่ยวในพื้นที่อันดามันซึ่งได้รับผลกระทบบ้างจากน้ำท่วมที่ จ.กระบี่ ขณะนี้สถานการณ์กลับเข้าสู่ภาวะปกติแล้วตั้งแต่  ม.ค.ทีผ่านมา โดยภาครัฐและผู้ประกอบการได้เร่งประชาสัมพันธ์ให้นักท่องเที่ยวรับทราบสถานการณ์
ภาคอุตสาหกรรม ได้รับผลกระทบจากวัตถุดิบที่เข้าสู่โรงงานน้อยลง เช่น โรงงานน้ำยางข้น โรงงานปาล์มน้ำมัน อย่างไรก็ตาม โรงงานแปรรูปยางบางแห่งยังมีวัตถุดิบอยู่ในสต็อกจึงยังสามารถทำการผลิตได้ แต่ก็อาจประสบปัญหาการเดินทางของแรงงานบ้าง
“ส่วนภาคการค้า กระทบต่อผู้ประกอบการเอสเอ็มอีใน อ.ทุ่งสง และ อ.ชะอวด จ.นครศรีธรรมราช  เนื่องจากพื้นที่น้ำท่วมหนักอยู่ในเขตเศรษฐกิจที่สำคัญ อย่างไรก็ตาม รายได้บางส่วนจะถูกชดเชยด้วยการใช้จ่ายเพื่อซื้อสินค้าอุปโภคบริโภคบริจาคผู้ประสบภัยน้ำท่วม และการเร่งใช้จ่ายหลังน้ำลดเพื่อซ่อมแซมบ้านเรือน ประกอบกับจะมีเงินช่วยเหลือภาครัฐ ซึ่งจะช่วยกระตุ้นเศรษฐกิจได้หลังน้ำท่วม” นางสุรีรัตน์กล่าว
ทั้งนี้สถานการณ์น้ำท่วมมีผลกระทบต่อจังหวัดภาคใต้ 11 จังหวัด ได้แก่ พัทลุง นราธิวาส ยะลา สงขลา ปัตตานี ตรัง นครศรีธรรมราช สุราษฎร์ธานี ชุมพร ระนอง และกระบี่ โดยมีพื้นที่ที่ได้รับผลกระทบขั้นรุนแรง 4 จังหวัด ได้แก่ จังหวัดนครศรีธรรมราช สุราษฎร์ธานี พัทลุง และนราธิวาส